Príloha č. 1: Vyhlásenia zo zasadnutí Národného konventu

Vyhlásenie 
ustanovujúceho zasadnutia Národného konventu o európskej budúcnosti Slovenska 
(Bratislava 14. 5. 2001)
My, členovia Národného konventu o európskej budúcnosti Slovenska sme sa dnes zišli v Bratislave na svojom ustanovujúcom zasadnutí, aby sme na Slovensku oficiálne otvorili diskusiu o otázkach, ktoré budú mať pre budúcnosť Európy fundamentálny význam. Je to naša odpoveď na výzvu Európskej rady v Nice pre kandidátske krajiny, aby prezentovali svoje pohľady na riešenie otázok spojených so smerovaním Európy.
Uvedomujeme si, že nevyhnutným predpokladom ďalšieho efektívneho fungovania Európskej únie po jej rozšírení o krajiny strednej a východnej Európy je prispôsobenie jej inštitucionálneho rámca podmienkam, kedy počet členov Európskej únie niekoľkonásobne prevýši počet krajín, ktoré v 50. rokoch 20. storočia stáli pri zrode európskeho integračného procesu. Uznávame, že citlivosť otázok, ktoré je potrebné vyriešiť si vyžiada širokú diskusiu v rámci celej Európy, vrátane kandidátskych krajín.
Vyzdvihujeme myšlienku zorganizovania tejto platformy, ktorej cieľom je iniciovať a moderovať celonárodnú diskusiu zameranú na európsku budúcnosť Slovenska a budúcnosť EÚ ako takej. Sme si vedomí toho, že otázka vstupu našej krajiny do Európskej únie a budúca podoba únie sa nás všetkých bezprostredne dotýka, čoho odrazom je aj fakt, že sa na dnešnom ustanovujúcom zasadnutí zišlo skutočne široké spektrum reprezentantov celej spoločnosti.
V priebehu činnosti Národného konventu, ktorý sa bude pravidelne stretávať, by sme chceli dospieť ku dosiahnutiu konsenzu Slovenska v otázkach ako rozdelenie kompetencií medzi Úniou a členskými krajinami, štatút Charty základných práv EÚ, zjednodušenie Zmlúv o EÚ a úlohu národných parlamentov v európskej architektúre. Naša diskusia sa však nebude obmedzovať iba na tieto štyri body, ale bude širšie koncipovaná. Naše spoločné úvahy budú smerovať k zodpovedaniu základných otázok o postavení EÚ vo svete v čase globalizácie, o ďalšom prehlbovaní integrácie, o transparentnosti a demokratickej legitimite únie a jej inštitúcií, o vzťahoch a spolupráci s krajinami, ktoré ostanú mimo únie.

Vyhlásenie 
druhého zasadnutia Národného konventu o európskej budúcnosti Slovenska 
(Bratislava 1. 10. 2001)

Na dnešnom druhom zasadnutí Národného konventu o európskej budúcnosti Slovenska sme sa my, jeho členovia, zhodli na nasledovných bodoch:

1.	Naše spoločné úvahy majú viesť k takému usporiadaniu Európskej únie, ktoré umožní jej efektívnejšie fungovanie. Sme toho názoru, že únia by mala nájsť zhodu v tom, čo chce v budúcnosti robiť spoločne a čo na úrovni členských štátov. Podstatou budúcej deľby kompetencií by malo byť jasné definovanie oblastí spadajúcich do právomocí európskych inštitúcií.

2.	Podporujeme vypracovanie Európskej ústavnej zmluvy, ktorá by sa stala základom budúceho európskeho politického a právneho usporiadania. Tento principiálny dokument poskytne občanom stručný a jasný nástroj kontroly a ovládania moci v Európe, členským krajinám garanciu ich národnej identity a únii prostriedok na efektívne presadzovanie celoeurópskych záujmov.

3.	Za nevyhnutnú súčasť budúcej Európskej ústavnej zmluvy považujeme Chartu základných práv EÚ, slávnostne prijatú na summite v Nice, ktorá by mala vyjadrovať oddanosť Európy ochrane základných práv a slobôd a súčasne poskytnúť občanom ich garanciu na európskej úrovni.

4.	Prihovárame sa za posilnenie komunitárneho prístupu v činnosti európskych inštitúcií. Považujeme za správne, aby si prijímanie európskej legislatívy vyžadovalo schválenie nielen v Rade, ale aj v samotnom Európskom parlamente. 

Reforma Európskej únie vyvrcholí v priebehu Medzivládnej konferencie v roku 2004. To je súčasne termín, kedy by mohlo dôjsť k rozšíreniu únie o najlepšie pripravené kandidátske krajiny a k ich účasti na voľbách do Európskeho parlamentu. Vyzývame preto Európsku úniu, aby v plnej miere ako rovnocenných partnerov prizvala k rozhovorom o budúcnosti Európy aj kandidátske krajiny.

Vyhlásenie 
tretieho zasadnutia Národného konventu o európskej budúcnosti Slovenska
(Bratislava  4. 3. 2002)

My, členovia Národného konventu o európskej budúcnosti Slovenska, vítame ustanovenie európskeho Konventu o budúcnosti Európy, ktorého prvé zasadnutie sa uskutočnilo dňa 28.2.2002 v Bruseli. Priame zastúpenie kandidátskych krajín vrátane Slovenska v tomto grémiu umožňuje, aby sa v podstate po prvýkrát v histórii európskej integrácie podieľali priamo na formovaní budúcej podoby Európy. Pre Slovenskú republiku to znamená, že bude môcť prostredníctvom svojich zástupcov prezentovať vlastné pohľady, a  tak aktívne a bezprostredne ovplyvniť formovanie budúcej podoby Európskej únie. Súčasne si uvedomujeme, že začatím diskusie na európskej úrovni vzrastá aj význam Národného konventu o európskej budúcnosti Slovenska, ktorý sa tak stane vhodnou pôdou pre zosúladenie slovenského a európskeho pohľadu na budúcnosť Európy a Slovenska v nej. 

Výsledok európskeho Konventu bude vtedy možno považovať za úspešný, keď bude spoločným dielom všetkých jeho aktérov. Slovensko podporuje myšlienku, aby bolo kandidátskym krajinám umožnené plnohodnotne sa podieľať nielen na práci pléna, ale aj na jeho riadení prostredníctvom účasti v predsedníctve a tiež v orgánoch, ktoré sú zodpovedné za prípravu materiálov v prípravnej i analytickej fáze Konventu. My, členovia Národného konventu, považujeme takúto požiadavku za legitímnu a očakávame od európskeho Konventu, že ju vo svojich procedurálnych pravidlách zohľadní.

Zároveň vyjadrujeme nádej, že počiatočné technické ťažkosti, ktoré sprevádzali prípravu prvého zasadnutia európskeho Konventu, budú prekonané a nielen príprava, ale aj spolupráca medzi členmi tohoto celoeurópskeho fóra bude prebiehať konštruktívne a prinesie očakávané výsledky.

Vyhlásenie 
štvrtého zasadnutia národného konventu o európskej budúcnosti Slovenska
(Bratislava 8.7.2002)
My, členovia Národného konventu o európskej budúcnosti Slovenska, oceňujeme pozitívny vývoj dosiahnutý v rokovaniach Konventu o budúcnosti Európy. Plná angažovanosť kandidátskych štátov v rámci diskusie o reforme EÚ je vyjadrením dôležitosti budúceho rozšírenia únie. Preto sme s uspokojením prijali výsledky summitu EÚ v Seville, ktorý opätovne potvrdil záväzok Európskej únie dodržať časový harmonogram rozširovania stanovený v Göteborgu.
Podporujeme myšlienku prezentovanú Konventom o budúcnosti Európy prípravy ústavného textu Európskej únie, ktorý by zjednodušil existujúci právny rámec Únie, poskytol občanom konzistentný dokument definujúci základné vzťahy v Únii a položil základy prechodu európskej integrácie do etapy politickej integrácie.
Súčasťou ústavného textu by mal byť aj súbor základných práv a slobôd občanov Európskej únie. Východiskom pre ich definovanie by sa mala stať Charta základných práv EÚ prijatá na summite EÚ v Nice v roku 2000. Pred jej včlenením do ústavného textu ale navrhujeme, aby bola kriticky prehodnotená z hľadiska jej súladu s ústavnými tradíciami nielen v terajších, ale aj v nových členských štátoch Únie. Navrhujeme tiež, aby bola Charta doplnená o priznanie k morálnym a duchovným hodnotám kresťanstva. 
V záujme zvýšenia legitimity európskeho rozhodovania podporujeme zdôraznenie parlamentných prvkov v európskej architektúre. Na jednej strane vidíme priestor pre zväčšenie pôsobnosti Európskeho parlamentu pri tvorbe európskej legislatívy. Na druhej strane v záujme posilnenia postavenia národných parlamentov vyzývame, aby parlament a vláda Slovenskej republiky, vytvorené po parlamentných voľbách v septembri 2002, zhodnotili úroveň vzájomnej komunikácie a vytvorili také mechanizmy, ktoré by zabezpečili vyššiu mieru účasti Národnej rady Slovenskej republiky na európskom rozhodovaní. 
Prihovárame sa za jasnú deľbu kompetencií na európskej, národnej a regionálnej úrovni pri plnom rešpektovaní princípu subsidiarity a zachovaní národnej identity a európskej rôznorodosti, ktorá tvorí  jeden zo základných prvkov kultúrneho bohatstva Európskej únie.
Uvedomujúc si nevyhnutnosť zvyšovania informovanosti verejnosti o európskych integračných procesoch a potrebu čo najširšieho konsenzu spoločnosti ohľadne budúcich reforiem Európskej únie, vyzývame všetky zodpovedné inštitúcie klásť väčší dôraz na aktivity v tejto oblasti. Angažovanosť občianskej spoločnosti by prispela k rozprúdeniu skutočnej celospoločenskej diskusie o budúcnosti Európskej únie, ktorá bude aj našou budúcnosťou.

Vyhlásenie
piateho zasadnutia Národného konventu o európskej budúcnosti Slovenska
(Bratislava 17.12.2002)

My, členovia Národného konventu o európskej budúcnosti Slovenska, s potešením vítame ukončenie prístupových rokovaní s EÚ a oceňujeme prácu všetkých, ktorí k tomuto úspechu prispeli. Slovensko je na začiatku novej náročnej etapy v procese integrácie európskeho kontinentu. Členstvo v EÚ prinesie konkrétne výzvy, ktoré si už dnes vyžadujú aj aktívny príspevok Slovenskej republiky. Zaväzujeme sa preto vynaložiť maximálne úsilie pri formovaní celospoločenskej diskusie o budúcich aspektoch reformy rozšírenej EÚ a jej dopadoch na suverenitu Slovenska a obhajovanie jej záujmov.

Oceňujeme doterajšie výsledky práce Konventu o budúcnosti Európy v Bruseli, ktoré posunuli diskusiu na novú kvalitatívnu úroveň zverejnením návrhu štruktúry ústavnej zmluvy EÚ predsedníctvom konventu dňa 28.10.2002. Vítame úsilie, ktoré smeruje k zjednodušeniu právneho rámca únie prijatím jednej ústavnej zmluvy, k právnej subjektivite EÚ a k zlúčeniu jej troch pilierov. Podporujeme kroky, ktoré zvýšia transparentnosť rozhodovania a ktoré priblížia úniu jej občanom. 

Cieľom práce konventu je nielen zjednodušenie právnej základne EÚ, ale aj jej inštitucionálneho rámca, a preto v súčasnosti nepodporujeme vytváranie nových inštitúcií. Priestor pre posilnenie úlohy národných parlamentov vidíme v zefektívnení kontrolných mechanizmov, ktorými národné parlamenty disponujú vo vzťahu k vládam členských štátov. Očakávame, že príslušné vládne a parlamentné orgány SR vytvoria čo najefektívnejšie mechanizmy vzájomného informovania sa medzi výkonnou a zákonodarnou mocou. 

Uvedomujeme si potrebu reformy súčasného systému predsedníctva EÚ, avšak riešenie v tejto etape nevidíme vo vytvorení funkcie voleného prezidenta Európskej rady. Domnievame sa, že existuje priestor pre takú reformu súčasného systému rotujúceho predsedníctva, ktorá zachová rovnováhu medzi väčšími a menšími členskými krajinami a súčastne nenaruší rovnováhu inštitucionálneho rámca. Prikláňame sa preto k zachovaniu polročného rotujúceho predsedníctva Európskej rady a Rady pre všeobecné záležitosti a vonkajšie vzťahy a zavedenie voleného predsedníctva v odborných radách na ročné obdobie.

Ako budúci členský štát nachádzajúci sa na východnej hranici rozšírenej únie vítame skutočnosť, že návrh ústavnej zmluvy obsahuje článok o potrebe budovania nadštandardných vzťahov s krajinami, ktoré susedia s EÚ. 

Vyzývame Konvent o budúcnosti Európy, aby venoval významnejšiu pozornosť komunikácii s občanmi o obsahu svojej činnosti. 

Veríme, že Konvent o budúcnosti Európy vypracuje ucelený návrh ústavnej zmluvy EÚ, ktorý vytvorí predpoklad pre úspešný priebeh a výsledok medzivládnej konferencie. Ako pristupujúca krajina EÚ trváme na našej účasti na nadchádzajúcej medzivládnej konferencii v postavení plnoprávneho člena EÚ.